《送海都阃擢浙江参戎》
明代·梁元柱

天子绸缪顾周服，元戎万里勤推毂。东南海国寄专征，夹日诏书来半幅。

岂但胸中富甲兵，珠玑一唾三千斛。豪雄江左擅风流，早计投戈羞食肉。

忆昨波涛粤海横，将军用武称神速。一朝扫荡比轻尘，百万鲸鲵付回禄。

捷音飞报主忧舒，昔日波涛今比屋。奋翼渑池劳玺书，延伫军声成破竹。

行色张皇揭大旗，宝刀森芒照白镞。闻风到处胆知寒，属子太平妇当轴。

仗剑高秋惜别离，他时明月犹堪掬。漫言阃外有孙吴，自是禁中闻颇牧。

作者简介：梁元柱（一五八九 — 一六三六），字仲玉，号森琅。顺德人。明熹宗天启二年（一六二二）进士，初授翰林院庶吉士，拔选陕西道御史。以疏参东厂魏忠贤，忤旨夺官归里。乃构堂于粤秀山麓，颜曰“偶然”。毅宗崇祯元年（一六二八），召补福建道御史。三年，监北京乡试。旋奉敕按云南，便道归省，连遭父母之丧，起补广西参议，未赴而病卒。有《偶然堂集》四卷。事见罗孙耀撰墓志铭、吴元翰撰行状。清黄培彝修康熙十三年刊《顺德县志》卷八、清道光《广东通志》卷二八三有传。